וולטורנו (אונייה)

וולטורנו  (אנגלית: SS Volturno) הייתה אוניית נוסעים ומשא בבעלות חברת הספנות "אורניום" (Uranium), שנשרפה וטבעה באוקיינוס האטלנטי באוקטובר 1913. באסון נספו 136 איש, רובם נשים וילדים.

האונייה
הוולטורנו נבנתה בשנת 1906 בגלאזגו על ידי חברת פיירפילד (Fairfield Shipbuilding & Engineering Co) והונעה בכח קיטור. אורכה עמד על כ-114 מטרים ותפוסתה 3,581 טונות. לספינה היו שני תרנים בגובה 12 מטר. על סיפונה היו 19 סירות הצלה ושש רפסודות.

אסון הוולטורנו
ממוזער|

בעיצומה של סערה, בסביבות השעה שש בבוקר ביום חמישי, 9 באוקטובר 1913, פרצה דליקה בחלקה הקדמי של הוולטורנו. האונייה הייתה אז בדרכה מרוטרדם לניו יורק ועל סיפונה כשש מאות וחמישים בני אדם, מהם 93 אנשי צוות. בהתפרצות נהרגו כשמונים נוסעים ואנשי צוות, ועמם גם הנווט של האונייה.

הניסיונות לכבות את האש עלו בתוהו. כל נוסעי האונייה פונו מחדריהם ורוכזו בסיפון העליון. בחוץ השתוללה סערה קשה, והקהל נתקף בפאניקה. נשים רבות לקו בהתקפי חרדה והתעלפו. חלק מהגברים עזבו את מקומם כדי להילחם בשריפה, שהתפשטותה נמנעה בינתיים הודות למאמציהם של אנשי הצוות.

לעת ערב החלו להגיע הספינות הראשונות שנענו לקריאות המצוקה של הוולטורנו, אולם מפאת הים הסוער לא יכלו להתקרב אל האונייה הבוערת. בפקודת הקברניט הורדו הימה מספר סירות הצלה עמוסות לעייפה בנשים וילדים, אך הסירות התהפכו והתנפצו כנגד גוף האונייה הכבד, וכל נוסעיהן נספו.

אחת עשרה הספינות שהגיעו למקום האסון חגו סביב האונייה בלי יכולת לעזור, ושתיים מהן כמעט התנגשו בשל מזג האוויר הקשה. הנוסעים שעל סיפון הוולטורנו סירבו לקפוץ אל הים כדי להגיע לסירות ההצלה שנשלחו לעזרתם. 

בבוקר ה-11 באוקטובר זועזעה האונייה על ידי פיצוץ עצום בגופה, ונוצר חשש מיידי לחיי הנוסעים. מכלית שנחלצה לעזרת הוולטורנו רוקנה אל הים את מלאי השמן שנשאה וכך אפשרה הפלגה בטוחה יותר לסירות ההצלה. 521 נוסעים ואנשי צוות חולצו במהירות מהאונייה הבוערת והועלו על הספינות השונות, שלאחר מעשה חזרו לנתיבן המקורי. הוולטורנו ניטשה בלב הים מתוך ודאות שתטבע. 

כשבוע לאחר הפקרת האונייה, ב-17 באוקטובר, נקרתה הוולטורנו בדרכה של מכלית הולנדית. רב החובל של המכלית החליט לטבע אותה לאחר שסקר את מצבה המסוכן וציווה לפתוח את שסתומי ההצפה שלה. למחרת ירדה הוולטורנו למצולות.

נוסעים יהודים באונייה "וולטורנו"
על סיפון ה"וולטורנו" הפליגו כתשעים נשים, גברים וילדים יהודים, רובם מהגרים מרוסיה. היות שיום הכיפורים חל במהלך ההפלגה שכרה חברת "אורניום" שופר וספר תורה מבית הכנסת ברוטרדם לטובתם. כשנפוצו השמועות אודות הדליקה התעטפו הזקנים בטליתות והתפללו, בראותם באסון עונש משמים על שבחרו להפליג בחג. בלילה קרא הקהל היהודי מזמורים מתהילים להושעתם.

האסון לא נודע לקהילה היהודית בניו יורק עד למוצאי יום הכיפורים, אז נהרו המונים אל משרדי חברת "אורניום" כדי לדלות פרטים אודות יקיריהם שעל סיפון האונייה. המוסד "הכנסת אורחים" לקח על עצמו לדאוג לניצולים ונערך לקבלתם על ידי איסוף מזון ובגדים. הנדבן יעקב שיף תרם חמשת אלפים דולר לצורך זה, והתקבלו גם תרומות מארגונים נוצריים. האונייה הראשונה, ועל סיפונה 105 ניצולים מהוולטורנו, הגיעה בערב סוכות לניו יורק. יתר הניצולים הגיעו בהמשך החג.

לקריאה נוספת
 רב חובל אריך הירשפלד, בסערת ימים – ארבעים שנות נדודים והרפתקאות על פני ימים ואוקיינוסים. תל אביב, הוצאת יבנה, 1944. עמ' 28–34. העתק דיגיטלי בפרויקט בן יהודה. הוצאה מחודשת בעריכת רב-חובל הלל ירקוני - חולון, אוריון הוצאת ספרים, 2017.

קישורים חיצוניים

 ידיעות מעיתוני התקופה על אסון ה"וולטורנו" באתר: "שפת הים - ים וספנות בעיתוני ההשכלה והתחייה, 1918-1856".
 דני זימרין (שם עט), "ימיו הסוערים של קפטן הרשפלד". אותו הים - על ספנות ישראלית ועוד, 11 בפברואר 2015.
 The Burning of the Volturno – אתר המוקדש לתיאור ולחקירת אסון האונייה "וולטורנו".
 דף באתר המחקר הגנאלוגי ancestry.com ובו פרטים רבים על אסון ה"וולטורנו" ועל נוסעי האונייה.

קטגוריה:אוניות שטבעו באוקיינוס האטלנטי
קטגוריה:1913